
Министерство на околната среда и водите

Регионална инспекция по околната среда и водите - Монтана

доклад

за извършена комплексна проверка на площадка №2 – производство на метални изделия с оператор „БКК-95” ООД, гр. Монтана в изпълнение на Заповед № РД-334/01.12.2015 г.


Извършената комплексна проверка на 04.12.2015 г. е с цел установяване съответствието на осъществяваната от дружеството дейност на площадката с нормативните изисквания по опазване на околната среда.

Основната дейност на площадка, находяща се на ул. „Иван Давидков“ в гр. Монтана, е производство на метални столове, метални конструкции (стелажи) и др. метални изделия, които се реализират предимно за IKEA – Швеция. За целите на производството са обособени следните цехове и участъци: склад за метални тръби и ламарина; основен цех за механична обработка  - разкрояване, рязане с гилотина и специализирана отрезна машина за тръби, пресоване с хидравлични преси, електросъпротивително точково заваряване; заваръчен цех – автоматично и ръчно заваряване в защитена среда от CO2, участък за прахово покритие с предварително обработване – обезмасляване, фосфатиране, изсушаване, прахово боядисване, участъци за опаковка; цех за шприцоване на пластмасови изделия – тапи, облегалки, седалки и др.; цех 100 – инсталация за лазарно рязане и абкант за огъване; участък с термична инсталация за сваляне на боя от подвески и метални изделия с дефектно покритие; цех 500 - - заваряване – ръчно и автоматично, прахово боядисване и изпичане, участък опаковка; склад за готова продукция с рампа за директно товарене в ТИР. Площадката е газифицирана.

На площадката се извършва само дейност по предварително съхраняване на образуваните при производствената дейност отпадъци до предаването им за последващо третиране. За извършването на тази дейност не се изисква регистрационен документ или разрешително, предвид разпоредбата на чл. 35 от Закона за управление на отпадъците. Извършена е класификация на отпадъците. Отпадъците се съхраняват разделно по видове. Опасните отпадъци се съхраняват в обособен и обезопасен склад за опасни отпадъци в съдове обозначени с кода на отпадъка. Металните отпадъци се съхраняват в метални палета, обозначени с кода на отпадъка. Отпадъците се предават за последващо третиране на фирми, притежаващи съответния документ по реда на чл. 35 от ЗУО. Води се отчетност за отпадъците в заверената от РИОСВ – Монтана отчетна книга. На обекта има въведена система за разделно събиране на отпадъците от хартия и пластмаса, както в административната сграда, така и в производствените помещения.

Дружеството като вносител на опаковани стоки участва в колективна система - организация по оползотворяване „Екобулпак“ АД, за което е представено удостоверение и води необходимата отчетност, както и заплаща прудуктова такса.


На обекта има три броя източници на организирано изпускани емисии в атмосферата, попадащи в обхвата на Наредба № 1 от 2005 г. за норми за допустими емисии на вредни вещества(замърсители), изпускани в атмосферата от обекти и дейности с неподвижни източници на емисиии (Наредба № 1/2005 г.) – от термичната инсталация за сваляне на боя с топлинна мощност 600kW, сушилня едно с топлинна мощност 550 kW и сушилня 2 с  топлинна мощност 581 kW в цех 500. В цеха за шприцоване на пластмасови детайли за охлаждане на машините се използват 2 броя чилъри с хладоагент R410А с количество по 7,2 кг във всеки един и предвид това попадат в обхвата за контрол по Регламент ЕО 842/2006 относно някои флуорирани парникови газове. Охладителната инсталация към лазарната машина в цех 100 е с фреон R407 с количество 2 кг и не попада в обхвата на регламента.Боядисването в двете прахови инсталации се осъществява с прахова боя, която не попада в обхвата за контрол по Наредба № 7/2003 г. за норми за допустими емисии на ЛОС, изпускани в околната среда, главно в атмосферния въздух в резултат на употребата на разтворители в определени инсталации. При проверката се установява, че аспирационните системи на участъците за заваряване е в добро техническо състояние без видими пробиви и разкъсвания на въдуховоди и меките връзки, водещи до разхерметизация. Основните източници на шум са вентилатори на аспирационите системи. На 01 декември 2015 г. е извършено контролно измерване на шума, генериран от площадката.

За целите на производството се ползват химични вещества и смеси и в тази връзка дружеството е потребител на химични вещества съгласно Регламент ЕО 1907/2006. Химичните вещества и смеси се съхраняват в обособен и обезопасен склад, където се съхраняват за тях и  информационните листи за безопасност.

При проверката не са констатирани несъответствия с нормативните изисквани по околна среда и в тази връзка не са давани предписания.

[image: image3.wmf]( 3400 гр. Монтана, ул.”Юлиус Ирасек” № 4, ПК 55
Тел: (+35996) 300 960, Факс: (+35996) 300 961, E-mail: riosv_mont@net-surf.net, www.riosv-montana.com
( 3400 гр. Монтана, ул.”Юлиус Ирасек” № 4, ПК 55

Тел: (+35996) 300 960, Факс: (+35996) 300 961, E-mail: riosv_mont@net-surf.net, www.riosv-montana.com

